
Kasutusloa andmine (Päevalille tn 22)

1. ASJAOLUD JA MENETLUSE KÄIK
16.11.2020.a laekus omanikult ehitisregistri keskkonda läbi vaatamiseks Päevalille tn 22 kinnistul asuvale suvilale (ehitisregistri kood 120847202) kasutusloa taotlus nr 2011371/22441. Taotlusele on ehitusprojekti ehitusdokumentatsiooni asemel lisatud suvila auditi aruanne „Suvila audit A176_TJ_Paevalille-22“, FIE Olga Medvedjeva. Auditi aruande kohaselt: “Suvila on ehitatud enne 1998. aastat krundi omaniku poolt.  Suvila vastab ehitamise ajal kehtinud normidele ja nõuetele, ei ole tuleohtlik“.
Ehitusseadustiku ja planeerimisseaduse rakendamise seaduse § 28 lg 6 kohaselt  ehitise ohutuse hindamisel võetakse aluseks ehitusprojekt. Ehitusprojekti puudumisel tehakse ehitise ohutuse hindamiseks ehitise audit. Ehitise audit asendab loa- või teavitamismenetluses ehitusprojekti. Ehitise auditi tellib omanik.
16.11.2020.a on ehitisregistri keskkonnas, koduleht www.ehr.ee, genereeritud kasutusloa eelnõu nr 201237/20992, menetluse nr 237796, mis suunati ehitisregistri kaudu kooskõlastamiseks Arhitektuuri- ja Linnaplaneerimise Ameti geodeesia ja maakorralduse osakonnale, arhitektuuri ja planeerimise osakonnale ning Päästeameti Ida Päästekeskusele. Kasutusloa menetlus toimus ehitisregistri elektroonilises keskkonnas. 
01.12.2020 kooskõlastasid ehitisregistri elektroonilises keskkonnas kasutusloa taotluse kõik kaasatud isikud.
Päästeameti Ida päästekeskus kooskõlastas tingimisi märkusega: „Hoone vastab I kasutusviisiga ehitisele esitatavatele olulistele tuleohutusnõuetele, kuid vastavaltauditi aruandele puudub nõuetekohane väline tulekustutusvesi.“ Järelevalve osakond kooskõlastus tingimisi märkusega:  „Kooskõlastus on antud ainult aiamajale ning kooskõlastus kehtib ainult tingimusel, et väline tulekustutusveevõtukoht asub Päevalille tn 22 suvilast maksimaalselt 3,4 km kaugusel.“ 
Koos taotlusega esitatud auditi aruande hinnangu kohaselt on „Ekspluatatsioonilise kontrolli tulemusena on kindlaks tehtud, et ehitis vastab oma otstarbele, vastab Majandus- ja taristuministri 05.06.2015.a. määrusele nr 57 „Ehitise tehniliste andmete loetelu ja arvestamise alused", Majandus- ja taristuministri 02.07.2015.a. määrusele nr 85 „Eluruumile esitatavad nõuded" ning selle kasutusviis on ohutu“.
Ehitusseadustiku § 11 lg 2 punkti 2 kohaselt hõlmavad ehitisele esitatavad nõuded asjakohasel juhul tuleohutust. 30.03.2017 siseministri määruse nr 17  „Ehitisele esitatavad tuleohutusnõuded ja nõuded tuletõrje veevarustusele“ § 54 lg 1 kohaselt peab igal ehitisel olema tulekahju kustutamiseks vajalik tuletõrje veevarustus, mis rajatakse tuleohutuse seaduse ja käesoleva määruse kohaselt. Tuletõrje veevajadus määratakse kindlaks olenevalt hoonestusest või ehitise kasutamisest. Ning sama paragrahvi lg 2 kohaselt tuletõrje veevarustus projekteeritakse ja ehitatakse nii, et tulekahju korral on tagatud kustutusvee kättesaadavus, on arvestatud vahemaaga ehitise ja hüdrandi ning ehitise ja muu veevõtukoha vahel, on arvesse võetud vajaminevat vooluhulka ja kustutusaega. Nimetatud parameetrid on sätestatud tehnilises normis, sealhulgas asjakohases standardis.
AÜ Gvozdika on asutatud eelmise sajandi 80-ndate aastate alguses. Aastate jooksul  on AÜ Gvozdika  territooriumil ehitatud ja kasutatud nii aiamaju, kui ka teisi majandusehitisi. Tuletõrje veevõtukoha aastaringse kasutamise probleemi lahendamine vastavalt nõudmistele ei ole Päevalille tn 22 kinnistu omaniku kohustus, kuid nõuetekohase välise tulekustutusveevõtukoha puudumine tekitab kaudset ohtu Päevalille tn 22 suvilale ning muudele AÜ Gvozdika koosseisu kuuluvatele hoonetele ja rajatistele.
[bookmark: _GoBack]Vastavalt Narva Linnavalitsuse 14.11.1997 korraldusele nr 1394-k „AÜ Gvozdika piiride ja pindala kinnitamine“ sh ka Päevalille tänava kinnistud kuuluvad AÜ Gvozdika üldpindala koosseisu. Kehtivatele nõuetele vastav aastaringne veevõtu võimalus tule kustutamiseks AÜ-s  Gvozdika puudub. 29.04.2010 teatas AÜ Gvozdika aiandusühistu esimees järelevalve osakonnale kirjalikult (kiri nr 1-12/302), et rahalise maksejõuetuse tõttu puudub veehaarde rajamise võimalus. 10.09.2018 saatis järelevalve osakond aiandusühistule Gvozdika märgukirja nr 1-13.32/3713, milles juhtis tähelepanu tuleohutusseaduses sätestatud nõuetele, sh ka välisele tulekustutusveevõtukohale ning teatas, et Narva Linnavolikogu võttis vastu aiandusühistutele rahalise toetuse väljamaksmise korra. Korra kohaselt välise tulekustutusveevõtukoha ehitamine kuulub rahalise toetuse nimekirja.
Tänase päeva seisuga puuduvad Narva Linnavalitsuses AÜ Gvozdika territooriumil välise tulekustutusveevõtukoha väljaehitamise kohta andmed.
18.12.2020 Päästeamet täiendavalt kirjalikult selgitas ehitisregistris „tingimisi“ kooskõlastust: „Kasutusloa kooskõlastamisest ei keelduta kui üksikelamu või selle juurde kuuluva abihoonel ainsaks puuduseks on välise tulekustutusvee puudumine. Kasutusloa taotlus kooskõlastatakse märkusega haldusaktile ning sõnastus on järgmine: „Ehitusloa ehitusprojektis kirjeldatud tuletõrje veevõtukoht puudub“. 
Tuletõrje veevõtukoha rajamine asustusüksuse turvalisuse tagamiseks ei ole aiandusühistute piirkondades suvila ja aiamaja või üksikelamu omaniku ainukohustus. Sellest tingituna Päästeamet väljastab hoone kasutusloa kooskõlastamise märkusega, kus kirjeldab ehitusprojektis esitatud veevõtukoha puudumist.“ (Narva linnavalitsuse dok.register nr 12392)
Seega, ehitusseadustiku § 55 kohaselt  puuduvad Päevalille tn 22 kinnistule püstitatud suvilale kasutusloa andmisest keeldumise põhjused.

2.   ÕIGUSLIKUD ALUSED
2.1.	Ehitusseadustiku § 51 lõike 1 kohaselt annab kasutusloa kohaliku omavalitsuse üksus, kui seadusega ei ole sätestatud teisiti.
2.2.	Narva Linnavalitsuse Arhitektuuri- ja Linnaplaneerimise Ameti põhimääruse § 9 punkti 2    
       	kohaselt on järelevalve osakonna põhiülesandeks ehitus- ja kasutuslubade taotluste 
      	 menetlemine ning linnavalitsuse vastavasisuliste korralduste ettevalmistamine, mille 
       	alusel toimub ehitusloa või kasutusloa andmine, muutmine, kehtetuks tunnistamine või 
       	andmisest keeldumine.

3. OTSUS
Väljastada Päevalille tn 22 kinnistul olevale suvilale kasutusluba märkusega “puudub väline tulekustutuse veevõtukoht“

4. RAKENDUSSÄTTED
4.1.	Korraldus jõustub seadusega sätestatud korras. 
4.2.	 Narva Linnavalitsuse Arhitektuuri- ja Linnaplaneerimise Ametil teha AÜ Gvozdika juhatusele teatavaks, et aiandusühistu territooriumil peab olema korraldatud väline tulekustutusveevõtukoht.
4.3. Käesoleva korralduse peale võib esitada Narva Linnavalitsusele vaide haldusmenetluse seaduses sätestatud korras 30 päeva jooksul arvates korraldusest teadasaamise päevast või esitada kaebuse Tartu Halduskohtu Jõhvi kohtumajale halduskohtumenetluse seadustikus sätestatud korras 30 päeva jooksul arvates korralduse teatavakstegemisest.  

